text: Lars Justesen er fortid i Esbjerg fB
  29 juli 2016 kl. 06.49
  Esbjergs fB har med øjeblikkelig virkning ophævet samarbejdet med assistenttræner Lars Justesen, der blev ansat under den nu fyrede cheftræner Jonas Dal.
  Esbjerg fB er i gang med en opstramning af klubbens ledelse og sportslige stab. Nu er klubben blevet enig med assistenttræner Lars Justesen om vilkårene for at ophæve samarbejdet, så han kan komme videre i sin karriere.
  35-årige Lars Justesen afløste Jonas Dal som midlertidig cheftræner i Hobro IK, da denne skiftede til Esbjerg fB i efteråret 2015, og i januar fulgte Justesen efter ønske fra Jonas Dal med til Esbjerg.
  Da Colin Todd i denne måned tiltrådte som cheftræner, ønskede han kun en enkelt assistenttræner, og valget faldt på Lars Lungi Sørensen.
  - Vi er som en naturlig konsekvens af den seneste udvikling i EfB blevet enig med Lars Justesen om at ophæve samarbejdet. I de syv måneder, han nåede at virke i klubben, lærte vi at sætte pris på hans faglighed, loyalitet og runde personlighed, og vi håber det bedste for ham i hans videre færd, siger Esbjerg fB’s adm. direktør, Søren Poulsen.
  